Nazi-konsentrasiekampwag (95) uit VSA gesitFriedrich Karl Berger. (Foto: VSA departement van Justisie) ŉ Bejaarde inwoner van Tennessee in die VSA is Vrydag na Duitsland teruggestuur weens sy deelname aan vervolging wat deur die Nazi’s ondersteun is tydens sy diens as wag in ŉ Nazi-konsentrasiekamp in 1945. Friedrich Karl Berger (95) het tydens die Tweede Wêreldoorlog gedien as ŉ gewapende wag in die Neuengamme-konsentrasiekamp in Duitsland. “Berger se verwydering uit die VSA dien as bewys dat die VSA nie ŉ veilige hawe is vir dié wat deel gehad het aan die Nazi’s se misdade teen die mensdom en ander skendings van menseregte nie,” lui ŉ verklaring op die Amerikaanse departement van justisie se webtuiste. “Hierdie saak wys dat selfs die verloop van etlike dekades nie dié departement sal verhinder om te verseker dat geregtigheid namens die slagoffers van Nazi-misdade geskied nie.” ŉ Hof het in Februarie 2020 bevind dat Berger as wag gedien het in ŉ kamp waar Jode, Pole, Dene, Russe en Italianers sowel as politieke gevangenes aangehou is. Hier is gevangenes glo in “gruwelike” omstandighede aangehou en forseer om arbeid te verrig “tot hulle van uitputting omkom of dood neerslaan”. Berger het self erken dat hy oor gevangenes gewaak het om te verhoed dat hulle ontsnap. Hy het ook oor gevangenes wag gehou terwyl hulle in 1945 in “onmenslike toestande” na ŉ nabygeleë kamp verskuif is. Tydens dié verskuiwing is 70 gevangenes dood. Berger het ook erken dat hy steeds ŉ pensioen van die Duitse regering ontvang vir sy “diens tydens die oorlog”. Berger het teen die besluit geappelleer, maar die hof se vorige uitspraak is in November gehandhaaf.